RESOLUCIÓN do 11 de xuño de 2012, da Secretaría Xeral da Igualdade, pola que se procede á publicación dos requirimentos de emenda de documentación das solicitudes presentadas ao abeiro da Resolución do 5 de xaneiro de 2012 pola que se convocan para o ano 2012 as axudas e subvencións a entidades de iniciativa social sen ánimo de lucro para programas para mulleres e recursos integrais para xestantes e lactantes cofinanciadas polo Fondo Social Europeo.
Consellería de Presidencia, Administracións Públicas e Xustiza — III. Outras disposicións — 13/06/2012

A Secretaría Xeral da Igualdade convocou para o ano 2012, a través da Resolución do 5 de xaneiro de 2012 (DOG núm. 17, do 25 de xaneiro), axudas e subvencións destinadas a entidades de iniciativa social sen ánimo de lucro para programas para mulleres e recursos integrais para xestantes e lactantes, cofinanciadas polo FSE, que se desenvolverán a través dos seguintes tipos de programas:
a) Mantemento de centros de atención especializada a mulleres (centros de acollida, centros de día) en que se ofrece asistencia básica (aloxamento, manutención) e programas de apoio ás mulleres en situación de exclusión especial.
b) Recursos integrais específicos para mulleres xestantes e/ou lactantes con fillos e/ou fillas menores de tres anos que conteñan actuacións dos tipos que se indican e semellantes:
– De información sobre recursos existentes para elas e os seus fillos e fillas.
– De acompañamento social con medidas de apoio psicolóxico para superación de cargas emocionais provocadas pola situación de embarazo ou maternidade.
– De orientación, asesoramento e busca de emprego.
– De adquisición de competencias persoais e sociais adaptadas para a inserción laboral e para afrontar a nova situación persoal.
– De medidas de apoio urxente.
c) Recursos integrais de axuda para mulleres en situación de risco ou en proceso de exclusión social (reclusas, ex-reclusas, drogodependentes).
d) Recursos integrais de apoio a mulleres en situación de especial protección (anciás soas, mulleres con discapacidade, inmigrantes, pertencentes a minorías étnicas)
e) Recursos integrais de apoio e acompañamento dirixidos a vítimas de violencia de xénero.
f) Aqueloutros que se definan para mulleres en situación de especial discriminación ou desigualdade susceptibles de inclusión no ámbito da convocatoria.
A partida orzamentaria con cargo á que se financian estas axudas ten un cofinanciamento do 80% do FSE no programa operativo FSE-Galicia 2007-2013, no eixo 2, tema prioritario 71.
O artigo 4.1 da convocatoria establece que as entidades presentarán unha solicitude axustada ao modelo normalizado acompañada dos documentos que se especifican no artigo 5 das bases reguladoras, publicadas mediante a Resolución do 10 de maio de 2011 da Secretaría Xeral da Igualdade (DOG núm. 96, do 19 de maio).
O artigo 5 das bases reguladoras indica que as solicitudes se presentarán nun único exemplar na forma e prazos indicados na convocatoria. Establece a documentación que integra as solicitudes, e, indica tamén, no número 4, a obriga do emprego dos formularios no seu formato orixinal e demais especificacións a que deben aterse para a adecuada presentación das solicitudes.
A Subdirección Xeral de Promoción da Igualdade, órgano encargado da instrución dos procedementos, revisou as solicitudes presentadas ao abeiro da dita resolución e identificou as que se presentaron en prazo, sen erros e dispoñen da documentación preceptiva, así como aquelas que non reúnen a documentación necesaria, por non tela presentado, por conter erros, por non empregar os modelos normalizados ou por non ser suficiente para a determinación do cumprimento dos requisitos exixidos para a súa posterior remisión á comisión encargada da súa valoración.
O artigo 7 das bases reguladoras establece, de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, que se a solicitude non reúne algún dos requisitos establecidos nas bases reguladoras ou na correspondente convocatoria, o órgano instrutor requirirá as persoas interesadas para que, nun prazo de dez (10) días hábiles, emenden a falta ou acheguen os documentos preceptivos. Neste requirimento farase indicación expresa de que, se así non o fixesen, teranse por desistidas da súa petición, logo da correspondente resolución.
Así mesmo, indica que por tratarse dun procedemento de concorrencia competitiva, e de conformidade co establecido nos artigos 59, 60 e 61 da indicada Lei 30/1992, os citados requirimentos de emenda poderanse facer ben a través de notificación individualizada, ou ben mediante publicación no Diario Oficial de Galicia, a cal producirá os mesmos efectos que a notificación individualizada, e tamén se publicitarán na páxina web da Secretaría Xeral da Igualdade.
Polo exposto,
Primeiro. Ordenar a publicación no Diario Oficial de Galicia da relación de solicitudes que non están debidamente cubertas e/ou non achegan a documentación preceptiva exixida segundo o establecido nas bases reguladoras. Esta relación xúntase como anexo desta resolución, con especificación dos documentos preceptivos requiridos a cada solicitude.
Segundo. Facer indicación expresa a todas as entidades solicitantes relacionadas no anexo de que son requiridas para que, no prazo de dez (10) días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos conforme se establece nesta resolución. De non o facer, teranse por desistidas na súa petición, logo de resolución, que será ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
Terceiro. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse á Secretaría Xeral da Igualdade, preferentemente a través da conta de correo promocion.igualdade@xunta.es ou ben por calquera dos medios dispostos no artigo 7 da resolución de convocatoria.
Santiago de Compostela, 11 de xuño de 2012